Rugård
Rugård, hovedgård 14 km syd for Bogense. Den er nævnt som krongods 1398, 1665 afhændet til Fyns første amtmand, Jørgen Grubbe Kaas (1643-1711); atter i kronens besiddelse og udlagt til ryttergods 1718-64, derefter skiftende ejere.
Den nuværende toetagers hovedbygning opførtes 1874 for jægermester Christian Simonsen ved arkitekten Knud Borring (1838-1925), inspireret af den nederlandske renæssancestil, men tidstypisk udsmykket med sandstensimitationer i cementpuds.